
    O KLOPI I DRŽAVI

     

    1. da su htjeli

pojeli bi nas!

bili smo goli

vatra je bila vrući biser

more je bilo široko drugo

pijesak nije bio more

zujali smo oko sreće

jer smo zujali

čamac sam imao u kosi

ženu u oku, drugu u

pijesku koji nije more

treću na duši koja

ode pa se vrati

ode pa se vrati

kao neki prvi novac

    2. da su mogli

pojeli bi nas!

jer su mogli

a bili smo goli jer smo

bili goli

kao prvi

i prvi put!

jer se tako, kažem

broji sreća

i biser je gorio na

onome što nije more

a mi smo ga voljeli

kao sve

jer smo mogli a mogli smo

jer ne bježi

a onda?

a onda oh a onda ga

ljubiš jer ga čvrsto držiš

voliš ga jer ga imaš

    3. da su uopće mogli

uopće bi bili

a nisu mogli nisu bili

nisu nas pojeli kao neki

gadan ručak koji zuji

bili smo goli i svašta

pili

kao praznik pustinja cisterna

ekskurzija

da smo mogli a mogli smo

bili bismo i bili smo

ono malo divlje sve

koje je

jer je sve

i vani i unutra

kao srebro bez spletke

bili smo bili kuća bez

prozora, prozor bez zavjese

i svatko je oh svatko sve

vidio jer je sve mogao jer je

bio sve

divlje malo sve u opakim

bojama svega na plaži

koja je moja ruka

koju ljubim kao pijesak

a volim jer ga imam puno

jer je imam puno

    4. da smo htjeli

mogli smo ih pojesti!

a nismo

a bili smo goli

i spremni za neki gadan

ručak svega

uz pripjev prilog prijedlog

trajna nina nena

oh a nismo!

nismo, a bili smo, išli u

manjak

jer bilo je svega i sve je bilo

sve!

da su htjeli da smo htjeli

tamo još na plaži tamo

gdje srebro raste iz dosade

a ruku i nogu biram iz

lijenog oka

tamo još napravili bismo

države

a nismo!

jer smo

bili smo goli, biser je

bio vatra, more je bilo drugo

pijesak nije bio more!

trk i hranu bogove i žene

izabirem svaki dan iznova

trajna nina nena nova!

    5. vino sam iz usta

ulio drugome u usta

odmah je prošao kroz mene

u ženu koja spava na

teletu puna slame zvijezda bibera!

podignem dijete

svi su rekli: oooojj!

odletjelo je iznad borova

u gustu kemiju!

neka nas bude posvuda!

učit ćemo to dijete kao

slovo

čiji je to sin svih nas

bio?

zašto bi nas netko jeo

kad nismo odavde

mi plešemo oko bisera

sve što iz nas isteče

odmah netko popije

svaku noć netko

nekuda odleti!

  
    x x x

     

    grad nastaje iz

dabra!

posuda iz

žene!

pečenje iz

slučaja!

telefon iz

štapa!

ja iz mame!

a mogao sam

biti ti!

a mogao sam

biti mama!

ako ikad osjetim

propuh

bit ću dvorac!

svi ćete biti

u meni

svi ćete me lizati!

oh zasad sam malo

tužan!

  
    x x x

     

    ja kod ptice

volim tijelo

debelo okruglo

koje zrakom vozi

srce

volim vrapčića

premda se o njemu

ne valja raspričati

i volim debelu sovu

punu soli koja mi

treba

da budem ratarski

bog!

što se mene tiče

krilo?

i lutanje po nebu?

živjela zemlja i njene

urnebesne životinje

koje ja na čelu slatkog

života

vodim

ivici i marici

o imamo mi svoje poduzeće!

tamo je i björk!

peče jaje

medvjedu!

  
    x x x

     

    srijeda je tipičan suprug

izađem iz poda

u njenom dućanu u kojemu

ona sve prodaje

unatrag i unaprijed!

vidim

riječ je o tome da ona

nema svoj dan

svatko je može nazvati telefonom

trlja obrvu kao blokirani

čarobnjak i

puše u zrcalo

premda u njemu nema hitova!

odmah je posišem

i izvadim

neke četvrtke i sestre iz

nje!

malo je blijeda ali

kao novo janje

odmah se diže nanoge i

ode

slagati neko zlato

iza pulta

pristojno i pravilno!

ali, ne smiješ me zato

oženiti, kaže

  
    x x x

     

    ja uvijek počinjem

od 9. rečenice!

to je kao da nosim

tuđe precizno odijelo

koje, mislim, nije baš

moje

ali mi se sviđa kao

bazen!

u bazenu se brčkam

sa 3 djevojke koje strašno

liče

na mene

u bazenu ne znam kliziti

po vodi

ali se ionako vidim

samo dopola

a to je jako dobro!

mrzim povijest

jer tamo ima puno nejasne

tučnjave

a ja se ne volim tući

jer sam najjači

i to je jako dobro!

moj će vas brat sve

prebiti

ako mu kažem jednu

riječ

koja je samo njegova

na svijetu!

bio sam jednom predsjednik

pa bog pa policajac

ali nije to za mene!

bar zasada!

  
    x x x

     

    u rupu na glavi

stavim tebe

budi tu kod kuće

jer ti je sve ostalo

svejedno!

hodam oprezno po

seksu

jer nisam sam!

kao dvoje uđem u krug

upravo se jede plamen

najdeblji sve zna

pušta svoj vjetar!

na to ostatak svijeta

pljune na štap

sanjaju se samo zdrava djeca

koja odmah odlaze u more

na šaptanje!

sišem tvoju nogu

prije nego odletiš u

nastavak

pokloniš mi tri kćerke!

sad me ima dosta!

tražim podij za naš prvi

ples!

sela na rubu sela

puno sela!

puno svetih mjesta odakle

krećemo na

med!

  
    x x x

     

    pod a) skupio sam

slinu u ruku

i čitam

vidim, jedem jabuke

jedna je zelena

žurim jer će doći struja

i odnijeti je u tužni vjetar

ja se plašim i ljuljam

dijete sebe

sve je to ništa, kažem

i penjem se uz štap

jer je gore nebo

a ja mu želim šaptati

a onda sam naglo miš

pjevam neke borbene pjesme

koje odmah zaboravljam

a sela se skupljaju

oko središta

kojih ima dva, tri bezbroja

pa opet moram računati

  
    x x x

     

    zašto je vrag

uvijek žedan?

znam!

sjetio sam se!

  
    x x x

     

    zašto selu treba žena?

da mu peče tjedan

1, 2, 3!

evo, sad ste selo i žena!

  
    x x x

     

    ti ćeš biti propast!

ne!

ja sam kraljica!

imam novu

bebu

punu svijeta kao

more!

popišat ću te!

mogu ti šaptati?

zašto?

ja nisam bolesna!

jučer sam bila

najljepši kip!

kako je to lako

kad imamo

sat!

  
    x x x

     

    idem poljem

koje je bilo more

pa udaja pa

život

sama zemlja od

veselja!

i 300 ptica koje

zoblju!

vidim sebe kako

jurim prema sebi

bojim se

srce juri na moje

srce

a nema nikoga da ga

pitam kako

dalje

naiđe debeljuškasta

zmija

koja je prije bila sova

pa ulje pa metar

pa joj kažem

vidiš li ti sve ovo?

vidiš li ti sve ovo?

hoćeš li dvije puse?

javi se ponekad!

  
    x x x

     

    a kad sam izgubio

ruku u čaši

ona se zacrvenila u srcu

mene je zaboljelo kao

najgušća crna boja

na kojoj nema prozora

jer mi je netko pojeo

šaku

nekoliko puta sam tako

mijenjao boje: crveno – crno

kad su me pojeli do

ramena

legao sam miran u pismo

znam da je netko trebao

doći

i odnijeti me u oko

uopće nisam više bio gladan

počeo sam se otvarati i čitati

u nekom realnom obliku

oblila me radost

skraćen sam ali se radujem

na sebi!

susjedov sin i san također

jučer je naime golema naranča

prignječila vrtić

  
    x x x

     

    jednom dok sam još

bio kremšnita i letio svijetom

kao slatki vau vau

svima sam rekao

ne bojte se!

nemam tajne

ne vjerujem u smrt

ja samo plešem

moje vas biljke vole!

  
    x x x

     

    ako gurneš ruku

u kosu

ti si, oprosti, pokvarena!

ako grizeš nezrelu

breskvu

ja bježim jer me želiš

zaključati!

ako se pokraj ribe i

košarke

iznenada uhvatiš za nos

ja odmah kleknem

križam se

znači, došla si

ti si ta!

sve može početi!

  
    x x x

     

    prije nekoliko dana

odem u šetnju

na dvije godine

dvije su sa mnom

šetale

a ja sam bio

nevidljiv

to nije baš pristojno

pa sam dvije pitao

za godine

i kamo to idu tako

brzo

  
    x x x

     

    kome treba azbest?

kome treba slavuj?

evo, uzmi, nosi!

zajedno!

azbestni je slavuj u

tvojoj vodi

i ti ga sobom nosiš

kad trčiš uz brijeg!

nemoj da te vidim

kako plačeš!

  
    x x x

     

    plamene, dođi!

ne boj se, ne gorim

ne moraš raditi

legni na mene

sanjaj!

šapći kao meko

ništa

koje tiho živi

ali samo to!

  
    x x x

     

    stanem na priču

ona pukne u

odlomak

odnesem ga na tv

ljudi se klanjaju

odem na ulicu

promet stane

svi se okupimo u

centru

jedemo salamu

ja im pričam kako je

nekad bilo

  
    x x x

     

    kad je sve ravno

jaje je opasno!

brod brod brod

tri broda!

prevoze moj seks

i šapću

kao crno i zlatno

udovice u banci!

nema zelenog tajfuna?

nema!

samo

opasno jaje!

  
    x x x

     

    oh sova!

oh plastika!

oh anđeo!

pa što radite?

letimo!

svi?

svi!

  
    x x x

     

    volim svjetionik!

odem tako

njemu

kao noć

on svijetli

ja pričam

nigdje istine!

zapravo, nama je

izvrsno

i po danu!

npr. ponedjeljkom!

  
    AH, TAJ STRAŠNI LIEBE

     

    but always I’m going

to badly krojing

i nema tu sreće, nema

te više i more

jer more je uvijek više i more

a kad liebe krene u dieben

kad običan sretan love jurne

u sjajni gestohlen

moj me jedini herz naprosto gestrezt

kao prvi i svaki put

als erst und firstmals i

always

but nema schade ni veze

vrijeme za me krade ko more engleze

ko dr. dieb

and I’m going immer und immer

to slatki badly krojing

u tvoju strašnu zimmer

  
    x x x

     

    sjela sam na dečka!

aaauuuurrrgh!

rekla sam mu

visoka sam gadna zastava

mala i debela, zelena

i zlatna kao što je

sunce kad mu gladni kisik

iz non-stop srca popije svu

naštrebanu ljubomoru

a zelena sam ah kao

truba zelene slikareve boje u

slatkom opojnom svečanom džepu

voćarne i džepiću njenih

2002 ose!

a debela sam jebate kao

malo i debelo zajedno u dlakavim

ustima, i u zbroju, odakle nema

više natrag u sitniš a i naprijed

stoji kao i natrag: tužno i slasno

gadno masno gusto strašno ali

konačno u nekoj ševi koja nema

svrhe

a gadna sam čovječe ko lijepa visoka

kao zelena zlatna i vlažna

pomnožena s hrvatom

iz mirlović-zagore koji u

telefonu hladi sjećanje na

maleš pleme!

sjela sam na dečka!

aiiiggrrrsskvjaaaa!

sa samog zapovjednog mosta

rekla sam mu

plovi tamo gdje je

plavo plavina plavac

zakon i bog bajama

a sunce – prženi dekret

kojim se briše

tupost sreće

plovi! i daj mi

pička mu materina

malo tog mora što

ljulja ziba liže i štipa!

ja sam čudo!

i baš me briga!

hoćemo li?

  
    x x x

     

    znam da tamo ne stanuje

medo

ali uvijek s radošću

otvaram tu kuću

koja baš i nije kuća

unutra prepuno razdraganih

ljudi koji me svi

odjednom poznaju

odmah vidim mamu

kako jaši na komadu zlata!

odmah znam da mi je

ušla u trbuh

dok sam spavao

i ukrala dobro skrivene

suze!

onda plačem malo sa svakim

i ostanem svakome malo u džepu

više me nema kao jedan

ali me ima puno

posvuda!

čujem užasno puno glasova

to su sigurno države!

  
    OOOOPP!

     

    preskačem otoke

od Ž prema A

lokrum žirje sv. katarinu

pa i murvicu

i nekako gdje god

sletim već je svadba

završena!

a slaavi mi se, ljuudi!

sanjam iskreni novac

samo gdje?

ljubim se

samo gdje?

znam! tamo je uvijek

glazba!

u jednom debelom restorančiću

vidim uvijek sebe!

sa dvije djevojke! pričamo

vrlo pristojno ali se smijemo

tako da se noć zabijeli

pa se vidi mladić dan!

tu sam kad se naskačem

preko prirode, uvijek našao

sebe

debeo sam

dobre volje

pomalo tužan

jedem polako dvije djevojke

koje se smiju

  
    x x x

     

    oružane su magle u

mitskoj kozmetici

u kojoj gornja volta

sanja

svoju vltavu!

kad će bog?

kad će svila?

kad ćeš ti?

laju plime hirovitih

saharina

skupljaju se plikovi

komparativa u

celofanu!

kad će bog?

kad će svila?

kad ćeš ti?

  
    TE TRI SLATKE RIJEČI

     

    njam njam njam

mljac mljac mljac

ham ham ham

  
    BROŠ ZA SUZU

     

    znaš li da u mreži

mrtva janja leži?

nije dobro nije dobro

a ni klakaru se ne piše

više

samo more! ima ga ima

još

  
    x x x

     

    nisam volio slovo e

kad bih ušao u taj lift

nisam znao izaći

učiteljica me gledala kao

slučaj

a ja sam naporno

radio

poslije sam desnu ruku

bacio

  
    x x x

     

    prije nego sklopim oko

popipam rukom ono

drugo

jednom sam zaspao

i nisam se mogao probuditi

pobjegla su mi oba oka

jer nisam bio pristojan

prema mački

prošao sam kraj krzna

bez

mac mac

  
    x x x

     

    upadnem iskosa u

dječji vrtić

pitam tetu pošto

dijete

u njenim naočalama

vidim

tv-strah i mirovinu

pogladim je po kosi

a ona se ne pretvori

u zeca

  
    x x x

     

    zlato tekstil i plin

su rodbina na

vikendu!

oh imam jednu glavu

u kojoj zuji!

tko liže

taj se zaljubi kao

čokolada!

  
    x x x

     

    pada mrak

još malo pa će

televizija!

tko je nevjesta u

selu?

svi smo kumovi

brojimo se!

moram znati koliko

bjeline

pripada muškarcima

koji vjeruju u

povijest!

pada mrak

pun bijeline

koja sada spava

kao 12 sati

koje mogu vidjeti

ako bacim svoj

jedini pogled

na suvremeni svijet

po danu!

televizija je baka

koja nam priča

prije smrti

pa kaže:

doći će prvi metar

bijeloga

ej muškarci!

djeca oceanije!

  
    x x x

     

    velika je gužva

u kvartu

malo se uključim

pa živim!

čujem svašta ali

me drugi ne vide

jelaković se naime

ženi

malo se isključim

pa sam ptica!

nešto što živi

iznad

vidim sve

svi me vide!

ništa više ne čujem

možda šute

možda ne

ali nisam više

čovjek!

to mi se ipak

ne sviđa

plačem strašno!

bebe se okupljaju

oko mog krevetića

a ja sam

i dalje velik

kao kuća

bez prozora

  
    x x x

     

    pojedem dvije, tri kile

nečega što nisam ja

a opet sam gladan!

netko krade!

sjednem u čisti mrak

a sve ostalo je pod

reflektorom

koji nešto tiho broji

čekam!

netko će doći

po moju hranu!

držim rukama čvrsto

trbuh

i još gledam sa strane

okom

na njega!

samo tako mogu biti

siguran

da ono što pojedem –

pojedem!

i da će to izaći iz mene

kao moje

jer su ljudi su opaki

stalno vrebaju na moje

zlato i

moje svete kipiće!

  
    x x x

     

    avion nije ptica

jer ni ptica nije

ptica nego

krilo!

u petak uđem u

avion i kažem mu

bit će frke!

on koji sve zna

jer se bavi zrakom

samo šuti

brunda

i leti leti!

ja plešem plešem!

bez mene

nema aviona!

  
    x x x

     

    trebam ti nešto reći

jer si puna plina!

jel?

otvori usta!

pljunem

a iz svojih usta

izvadim kamenčić

sad si sretna!

jesam!

broji! imaš malo muža

malo televizije

nešto svađe i jednu

kompletnu sestru

koja je napad besanice

za boga popodneva!

samo se ljubi s

pospanim jezicima!

vidim još

putovanje šešir rosu i

hijenu iz plemena mamba!

nešto će noću

otići zauvijek iz tebe

bit ćeš manja!

ali će ti sunce

dva tjedna sjediti

u čaši!

natoči!

hoću!

  
    x x x

     

    sad je 1995.

premda nisam siguran!

toliko se toga

jede

a dvoje je uvijek

gladno!

znam jednoga koji

u sebi ima

sat

on sve zna

ali pola toga proguta

jer misli da je

pas!

ja sam siguran da sam

medo

c. clein bi rado bila

grupa rolling stones!

  
    x x x

     

    ima tamo neko bilje

koje pojedem

pa mi je dobro

nisam dobar

ali mi je dobro

  
    x x x

     

    ako te samo poližem

to je prijateljstvo!

idemo zajedno u lov

gnui su spori

i veličanstveni!

ako te ugrizem

i javi se krv na

tvom jeziku

to je ljubav!

maleni nas čekaju

u rupi

i zvijezde iznad nas!

13 malenih!

13 zvijezda!

  
    x x x

     

    spavaj moje muško

zlato!

kome zvone zdenke?

sve su vlade tvoje

mlade!

pokrijem se lišćem i

spavam kao

seks!

  
    x x x

     

    zašto si ti uvijek u

vodstvu?

zato jer imam crnca

u sebi!

o bilo je to davno!

prije sablasti!

na rubu sela ušao je

u mene i

otada skačem!

vodim!

mnogi plješću

tako prolazi život na

vrhu!

rijetko silazim s

himalaje

samo kad miš

s ruba sela

subotom zove upomoć!

  
    x x x

     

    ja sam odvjetnik!

branim krtice

plešem veselo po rođenjima!

zamolim sunce da ode

spavati

a pred njen stančić

donesem malo mlijeka

ona pije

briše brkove

tiho brunda i

takne me šapom

uuugrrhh!

sretan odjurim jazavcu

a ti si, kaže taj

odemo u zemlju

upoznam se s ostalima

grlimo se ljubimo se

jedemo pijemo vičemo

pun je mjesec u našem

društvu

pa se nikom ne spava!

moja je posjetnica

život!

bio sam tu i

ostavio malo mlijeka

u tebi!

  
    x x x

     

    u stranom gradu nikad

ne idem

na wc

a ne!

znam ja točno što to znači

ali ne mogu vam to sada

reći!

imam ja već puno godina

i dvije jabuke!

kad nešto kažem

odmah izgubim!

jedna je žena tako

izgubila dijete jer je

progovorila

u stranom gradu kojim

teče jedna rijeka koja

čeka!

ljudi su pokvareni

a i drugi!

tako je govorila mama

koja sadrži žar!

  
    x x x

     

    zašto se ja zovem

branko?

pa to je valjda

jasno!

ali mogu ja

i o tome!

  
    x x x

     

    crvenkapica, ivica i

marica još kao jedno tijelo

pa snjeguljica i šegrt hlapić

s preciznim zmajem u

svom zanimanju

pozovu samo mene

na rođendan!

čuli su da sjajno pjevam

a i muškarac sam koji

ne tamni!

nisam imao puno vremena

morao sam počešljati jednu

planinu čija kosa

zvoni

ali smrt rođenje vino

ljubomora i još neke stvari

se ne odbijaju

ako sam se odlučio za

zanimanje prijatelj!

marica me pita, hoćeš

ivicu ribizl predsjednika?

ja sam već do koljena u

šlagu

počinjem sjajno pjevati!

narcise i mlađe krtice

uzdišu!

o I got my moments!

  
    x x x

     

    otkud ja znam što je

mama?

skladište?

cjelina?

pokušavam sve učiniti

odjednom!

  
    x x x

     

    jedem te na

obali srebrnog jezera

s blagom!

ako te puno pojedem

otići ću te

tražiti

s puno zraka!

do dna!

dolje sjedi karl may

on je zalaz sunca

jeder mann ist ein

abenteuer, kažem

svima

kao jedna od oluja

kasnog ljeta

i poklonim se vodi

koja pamti

pisca!

okrenem se još malo

za tobom

bivša ljubavi!

  
    x x x

     

    jer si moja svila

ni ti ni ja

ipak te jedem

nego ugrizi anđela

već je mlijeko na vrhu

ali ti si srce

između dva jaja

ili mantra u medu

dok brunda iglom

i šprica po živom

pa te sanjam

bez reda

a toliko slatko griješim

  
    TREBAM BRDAŠCE

     

    nađem brdašce

može biti i vrlo

nisko

i s malo vjetra

koji

poslije svega

slušam kao

otvorenu baku i banku!

pamtim što to on

zna!

prije

prije svega

imao sam u ustima

sve što mi padne

napamet

i padne

prožvačem

pljunem na uzvisinu

ljudi šatori deve

odmah se okupe

pojeli su jakovljevića

imaju hranu u glavi

kleče

mrmljaju

neka budu dobri do

nove

uzvisine!

  
    x x x

     

    patlidžan?!

uuh! on je meni

dobar!

njega ja volim!

  
    x x x

     

    to ću ti napraviti

malo hladovine!

ne!

tu će biti grob!

  
    x x x

     

    volio sam bibu posavec!

kad sam je pojeo

mislili su da sam

japanac

a ja sam tada bio

branko maleš, 18.1.1949.!

  
    x x x

     

    auto je dobar!

on vozi a ti sjediš

ne valja puno pričati

s njime

kao ni s vrapčićem!

on se zaljubi

pa imaš problema s

izlaskom!

zauvijek ste zajedno

zauvijek se vozite

pospanim svijetom!

  
    GORE I DOLJE

     

    kad sam se vratio

iz svemira gdje sve

svira

bio sam pijan

i bez sunca oko

vrata

tog su dana 3 vječnosti

izgubile svoje zanimanje

pa je na ulici bilo

puno mode i nade!

ugrizi me, rekao sam

i nagovorio jednu državu

da me slijedi

zbog društva!

poslije je rekla da se to

više ne radi

pješke

a mi živimo od tepanja!

odmah sam se htio vratiti

u svemir po kruhu

koji sam ostavio odavde

pa sve dotamo!

ali sam se razbolio kao

krevet!

netko se drugi sigurno

vratio

jer kruh je dobar za

vraćanje!

u bolesti nema jeftinih

hitova

zato slušam radio samo

kad sam precizan!

primam misli, da, ali ih

prebirem

mnoge puštam da nestanu

jer ima još ljudi koji se

bave zrakom!

  
    x x x

     

    ne smiješ me

pojesti!

imaš me u sebi!

tko zna kakav sam

kad se naspavam!

  
    x x x

     

    200 ljudi je optuženo

za ubojstvo!

meni se čini da sam

to već vidio

pa odem u drugu

sobu

tamo su 4 djevojke

koje su iste kao

ja

pa bih rado bio na

rubu sela

i čitao natraške o

ljubavi koja se tiče samo

mene!

i to sam vidio!

vidim vas! vidim se!

stavim ruku u

ruku

trljam!

plamen!

grijem se!

dođi!

ispočetka!

  
    x x x

     

    otečeni trbuh kao prvo

znači unutrašnje krvarenje

ali može biti i to

da je netko unutra!

nešto živo!

a to volim!

tako sam i ja počeo

besplatno i lijeno!

a gledajte me sada

kad sam najjači

i kad imam svoj trbuh!

o zaletim se pa volim

himalaju

jer je sjajna žena

iz visokih plemena

koja traje kao

vjetar!

šanse su male da

dvaput umrem

ja sam junak!

  
    x x x

     

    gle, ti si sad

on!

i postaneš princeza

jer si sirova!

i odeš na wc

jer je srijeda i

magnet u njoj!

i tamo se sakriješ

sve dok se ne udaš

kao plavi i crveni

tigar!

gle, sad te mnogi

traže

jer baš petkom mnogi

traže jesen koja

ključa

kao japan!

želim biti majka

koja nikoga ne

ostavlja

u mraku!

  
    x x x

     

    zašto si ti svila?

odmah te

kooptira

žica i vjetar!

zato jer jedino

magnolija

može biti moja smrtna

bolest

sa srcem od tamnog

zlata u vreloj noći

bez stida!

zašto si ti majka?

moram biti svačiji

brat

koji unatrag troši

ženski život

i, hop, spašava

muškarca iz

nečitkog heroja!

čemu služi tvoja koža?

da mi netko ne dođe

iza značajnih leđa

i gle

potpisuje se kao

zaljubljeni kralj!

  
    x x x

     

    zašto mi žene pred

menstruaciju

toliko jedemo?

zato

jer nas ima više!

dvije, tri a nekad

i 6!

  
    x x x

     

    hej,

hoću u tvoj krevet!

tamo gdje si bila

plinski je ritam mrtvog

mora!

tamo gdje sam bio

bio sam pusa lijeka!

hej,

hoću u tvoj krevet!

ja i

moje

aktualno srce!

prašuma je 1000 mojih

zoologijskih majki!

ja sam jedan

branko!

  
    x x x

     

    uđi pitaj voli!

grizi pljuni sanjaj!

gutaj stenji pamti!

jesi li plodna?

jesi li zlatna?

jesi li moderna?

  
    x x x

     

    htio sam vidjeti svog

blizanca!

baš me zanima što ću

brojati

kad vidim nas dvojicu

a ja sjedim negdje

u zraku

i kao da se sve te

čitanke ne

događaju meni!

dođem odjeven kao i

on

pred izlog

gdje on svakiput

ne znam zašto

čeka odijelo!

on ima moju košulju!

ja imam svoju košulju

ali moglo bi biti da je

i njegova

jer je potpuno ista

kao ona večer kad

smo se smijali

ti i ja

a poslije se oženili, itd.

padala je kiša a ja sam

brojao

unatrag

pa dalje više nisam znao

jer sam bio mali!

ja i moj blizanac

  
    x x x

     

    tog života bio sam na

rubu filmske industrije

koja je iskusna kao

slava koju sam

jednom imao

čitav dan!

a bila je topla srijeda

pa smo šetali goli

jer smo bili nevidljivi!

pisali smo jedno drugom

nečujna pisma

buljeći u tuđe usne!

izmjenjivali smo iste dolare

čitavo popodne pa je

svatko

bio bogat, mlad i bez

roditelja! na izletu

koji zvoni i svira!

uopće, u kafiću sjede

vrlo zgodne žene

kao film u kojemu

sam jednom tako sjajno

igrao

da su ga svi, i sport,

proglasili

najbržim

na vrhu himalaje

odakle je strašan pogled!

ako niste bili

jer još ne znate vlastitu

ulicu

mogu vam reći

da sam ja stalno tamo

i čekam!

sa mnom su dobre biljke

i debele životinje!

jednom ću ispočetka

napraviti

film!

kad nađem štap!

  
    x x x

     

    progutam pola a

onda dalje

izbrbljam sve vrlo

precizno!

tako se ne čuje

da gutam meso

a meso je ubojica!

treba jesti zeleno!

onda nisi škrt!

sirovo!

onda ti vatra ništa

ne znači u zračnoj

juhi

pa možeš jahati i

brbljati! do svemira!

ne gutaj tuđe

masne zvijezde i

države

koje se love zbog

hrane!

zašto bi mene zec

gledao kao brza

usta

na visokom konju

umjesto da pričamo

od prve rečenice?

na njegovom zelenom

jeziku!?

  
    x x x

     

    da, duša leti!

izlazi iz čovjeka

zeca i gljive kao

mali leteći objekt

koji se ne vidi na

radaru

i u policiji!

vidio sam, dakle, leteće

male likove

i to mi se sviđa pa im

mašem! kao dabru!

duše su prvo selo

iznad mene

koje se za nasmijana

vremena

vidi kao mlađa

crta brige za

starije tijelo na

njivi!

ako sam ja 6 dana

– onda je duša 7

koji amaterski odmara

tijelo

ali vidio sam ljude

iz kojih ništa ne

izlijeće!

to su loši aerodromi!

tu nema ni putnika ni

seksa!

zašto takvi ljudi

imaju ime posao

cipele?

  
    RUČAK

     

    dugo dugo smo se

namještali za

stolom

ručak se hladio

već je počeo snijeg

a ja nisam znao

jesam li prebrzo

presporo

progutao taj kuhani

pečeni svijet iz

velike žlice viljuške

a bio je tu i neki

sjajni nož

koji je molim te

kružio

između vrlo opreznih

ratnika

koji su svi iskočili iz

dvoje ljudi

pa su se dobro poznavali

a zvali različitim

imenima

što me zapravo

muči!

kad sam prolio prvu

čašu

svi su znali da može

nešto početi!

prolijevali smo prolijevali

dugo dugo!

i pjevali nešto tužno

i prvi put

ali svi smo znali riječi!

još smo onda isplanirali

jednu kišu i jedan

rat

pa smo se brzo digli

od stola

na kojemu je bila hrpa

snijega prava

zima

i otišli različitih imena

u razne šatore

na kojima su živjele

razne

samo naše

životinje

koje govore tvojim jezikom

preciznije

od mame koja je sjajna

stvar

i koja već dugo ima

naočale!

ne znam!

ali podijelit ću rukom

golemi sendvič

u kojemu se zeleni

zelena salata

i kad ti to svečano predam

na lokalnom izletu koji

sav pršti

oženit ćemo se!

odletjeti na onaj otok

koji se ne smije izgovoriti

jer se ljudi jako krade!

ti ćeš biti kraljica jer je to

lako

a ja – palma!

polij me! liži! šapći!

pljuni!

o rodit ću ja iznenada

jednu sreću!

jedan kokos!

sunce već sve zna!

  
    x x x

     

    jooj, znam ja

puno stvari!

znam kad je

mačka

ušla u dućan i

rekla

molim vas 15 dkg

miša!

  
    x x x

     

    nikad ne znam

tko je stariji!

ako se netko zove

branko

meni je to okej!

o rado bih

pomagao ljudima!

  
    x x x

     

    ma ne sjećam se

više!

ma daj!

a mogu izmisliti?

možeš!

e onda sve znam!

  
    x x x

     

    hej super nova!

kad ćeš se

roditi da

plešemo?

  
    Branko Maleš

    Rođen 1949. u Zagrebu. Gimnaziju, Tehnološki i Filozofski fakultet polazio u Zagrebu. Piše poeziju, prozu, kritiku, kolumnističku feljtonistiku, dramu. Prevodi sa slovenskog i njemačkog. Uređivao je ili su-uređivao časopise Off, The Bridge, Republika, rock magazin Heroina te novine za kulturu OKO.

    Objavio: Tekst (poezija, 1978, 1989); Praksa laži (poezija, 1986, 2012); Crveni zec (kolumne, 1989); Placebo (poezija, 1992, 2013); Treniranje države (kolumne, 1994); Vani i unutra (dramski tekst, 1995); biba posavec (poezija, 1996, 2014); Prozori spavaćih soba (dramski tekst prema pričama R. Carvera, s M. Živkovićem, 1997); Trickster (poezija, 1998, 2015); Male ljubavi (fenomenološki mini-eseji, 2000); Sjajno ništa (izbor iz poezije, 2002); Viva la vita (izbor poezije na talijanskom, 2002); Razlog za Razliku : V. Parun, I. Rogić Nehajev, B. Bošnjak, S. Manojlović, M. Stojević, Z. Maković, S. Jendričko (studije o sedam hrvatskih pjesnika, 2002); Poetske strategije kraja 20. stoljeća (eseji, 2009); Poetska čitanka suvremenoga hrvatskog pjesništva : 1950. – 2010. (2010); Vertigo (pjesme, 2010).

  
    Biblioteka Online

knjiga 108

     

    
      Branko Maleš
      

      BIBA POSAVEC
    

    
      © 2014 Branko Maleš
      

      © za elektroničko izdanje: Društvo za promicanje književnosti

na novim medijima, 2014, 2015, 2016
    

     

    Izdavač

Društvo za promicanje književnosti

na novim medijima, Zagreb

    Za izdavača

Aleksandra David

    Urednik

Krešimir Pintarić

    Fotografija

© Vera Kuttelvaserova / Fotolia.com

    ISBN 978-953-7669-61-4 (HTML)

ISBN 978-953-345-018-6 (EPUB bez DRM)

ISBN 978-953-345-019-3 (PDF)

ISBN 978-953-345-020-9 (MOBI)

    Prvo izdanje

Lunapark, Zagreb, 1996.

     

    
      Knjiga je objavljena uz financijsku potporu
      

       Grada Zagreba.
    

  OEBPS/images/cover-image.jpg





OEBPS/images/dpkm-logo.png





OEBPS/epub3toc.xhtml

		
			Table of Contents


		
		
			
						
					Naslovnica
				


						
					o klopi i državi
				


						
					grad nastaje iz
				


						
					ja kod ptice
				


						
					srijeda je tipičan suprug
				


						
					ja uvijek počinjem
				


						
					u rupu na glavi
				


						
					pod a) skupio sam
				


						
					zašto je vrag
				


						
					zašto selu treba žena?
				


						
					ti ćeš biti propast!
				


						
					idem poljem
				


						
					a kad sam izgubio
				


						
					jednom dok sam još
				


						
					ako gurneš ruku
				


						
					prije nekoliko dana
				


						
					kome treba azbest?
				


						
					plamene, dođi!
				


						
					stanem na priču
				


						
					kad je sve ravno
				


						
					oh sova!
				


						
					volim svjetionik!
				


						
					ah, taj strašni liebe
				


						
					sjela sam na dečka!
				


						
					znam da tamo ne stanuje
				


						
					oooopp!
				


						
					oružane su magle u
				


						
					te tri slatke riječi
				


						
					broš za suzu
				


						
					nisam volio slovo e
				


						
					prije nego sklopim oko
				


						
					upadnem iskosa u
				


						
					zlato tekstil i plin
				


						
					pada mrak
				


						
					velika je gužva
				


						
					pojedem dvije, tri kile
				


						
					avion nije ptica
				


						
					trebam ti nešto reći
				


						
					sad je 1995.
				


						
					ima tamo neko bilje
				


						
					ako te samo poližem
				


						
					spavaj moje muško
				


						
					zašto si ti uvijek u
				


						
					ja sam odvjetnik!
				


						
					u stranom gradu nikad
				


						
					zašto se ja zovem
				


						
					crvenkapica, ivica i
				


						
					otkud ja znam što je
				


						
					jedem te na
				


						
					jer si moja svila
				


						
					trebam brdašce
				


						
					patlidžan?!
				


						
					to ću ti napraviti
				


						
					volio sam bibu posavec!
				


						
					auto je dobar!
				


						
					gore i dolje
				


						
					ne smiješ me
				


						
					200 ljudi je optuženo
				


						
					otečeni trbuh kao prvo
				


						
					gle, ti si sad
				


						
					zašto si ti svila?
				


						
					zašto mi žene pred
				


						
					hej
				


						
					uđi pitaj voli!
				


						
					htio sam vidjeti svog
				


						
					tog života bio sam na
				


						
					progutam pola a
				


						
					da, duša leti!
				


						
					ručak
				


						
					jooj, znam ja
				


						
					nikad ne znam
				


						
					ma ne sjećam se
				


						
					hej super nova!
				


						
					O autoru
				


						
					Impresum
				


			


		
	

